þriðjudagur , 12. september 2006 Í fjölmiðlum hefur nokkuð verið fjallað um þá kröfu Landsvirkjunar , að þingmenn yrðu að undirgangast trúnað ef þeir ættu að fá upplýsingar um þær forsendur , sem Landsvirkjun byggði nýja arðsemisútreikninga sína á Kárahnjúkaframkvæmdunum á . Eins og ég greindi frá í pistli hér á síðunni í gær vék ég af fundi iðnaðarnefndar Alþingis þegar formaður nefndarinnar , Birkir Jónsson , tók undir kröfu Landsvirkjunar um að þingmenn yrðu að heita því að þegja um þær upplýsingar sem gefnar yrðu á fundinum ef þeir á annað borð vildu fá eitthvað að vita . Eftir að frá þessu var greint í fjölmiðlum hef ég orðið var við það í samræðum við fólk að krafa Landsvirkjunar vekur forundran . Menn spyrja hvort það sé ekki hlutverk Alþingis að veita framkvæmdavaldinu aðhald í öllum málum , hvað þá í þessari stærstu framkvæmd Íslandssögunnar . Fái menn ekki allar upplýsingar til að skoða í þaula og bera undir sérfróða aðila þá sé tómt mál að tala um að fram geti farið vitiborin upplýst umræða . Augljóslega sé verið að múlbinda þingmenn og kæfa alla umræðu . Í máli manna hefur réttilega verið bent á að við skyldum ekki gleyma því að þessar framkvæmdir eru á vegum fyrirtækja í almannaeign : Landsvirkjun er jú í eigu ríkisins , Reykjavíkurborgar og Akureyrar og allar framkvæmdir á hennar vegum eru á ábyrgð skattborgarans !!! Látum vera þótt þingmanni Framsóknarflokksins finnist það vera upphlaup , eins og hann komst að orði , þegar þess er krafist að leynimakki um arðsemisútreikninga verði hætt . Hitt fær mig til að staldra við og íhuga pólitískt hlutskipti Framsóknarflokksins þegar talsmenn flokksins eru nú orðnir svo haldnir einkavæðingarveikinni að stofnanir í almannaeign , og það meira að segja sjálf Landsvirkun , eru í þeirra augum fyrirtæki úti í bæ sem komi okkur ekki lengur við . Þótt Framsóknarflokkurinn hafi áform uppi um að einkavæða raforkugeirann þá er Birkir Jónsson kominn fram úr sjálfum sér , og okkur hinum , í tali sínu , því enn er Landsvirkjun ekki eins og hvert annað fyrirtæki á markaði , eins og hann komst að orði - hvað þá eitthvert fyrirtæki úti í bæ ! En skyldi mönnum þykja það vera trúverðugir hagsmunagæslumenn almennings sem haga sér á þessa lund ? Íhaldið hefur þó vit á því að þegja .